Wilaiwan ร้านอาหารและเบเกอรี่ในหัวหินร้านนึงที่หลายๆคนเวลามาเที่ยวหัวหินนั้นบอกว่าต้องมาที่ร้านนี้กันให้ได้ เพราะว่าตัวร้านนั้นสวยงามเหมาะแก่การมานั่งทานอาหารชิวๆพร้อมกับถ่ายรูปไปลงโซเชียลมีเดียส่วนตัว อาหารของทางร้านนั้นมีทั้งของคาวและของหวาน ซึ่งจุดเด่นของทางร้านเองนั้นเลยก็คือพวกเค้กและขนมต่างๆนั่นเองครับ  

วันนี้ผมมาทานเค้กของทางร้านพร้อมกับเครื่องดื่มนิดหน่อย รสชาติของมันแอบผิดหวังนิดหน่อยครับ เพราะผมว่ามันค่อนข้างธรรมดาไปหน่อย ไม่ได้ทานแล้วรู้สึกว่าอร่อยขนาดที่ถึงว่ามาหัวหินแล้วต้องมาทาน แถมราคาของเค้กนั้นก็ไม่ได้ถูกด้วย โดยรวมแล้วเลยยังไม่ค่อยถูกใจเท่าไรครับ

[วิธีการเดินทาง]
ร้านนี้ตั้งอยู่บนถนนหัวหิน 87 อยู่เลยตลาด Cicada ไปนิดเดียวเองครับ ร้านอยู่ฝั่งตรงข้าม สามารถขับรถมาจอดหน้าร้านได้เลย มีพนักงานคอยโบกรถให้ตลอด แต่ด้วยความที่ลูกค้าค่อนข้างแน่น ที่จอดรถเลยอาจจะหายากสักหน่อยนะครับ

[บรรยากาศ/การบริการ]
ร้านนี้ในเรื่องของบรรยากาศนั้นเอาไปคะแนนเต็มเลยครับ ร้านสวยมากๆเหมือนร้านอาหารในยุโรปเลยก็ว่าได้ ร้านค่อนข้างกว้างขวางครับ มีที่นั่งทั้งด้านในและด้านนอก แต่ด้วยความที่อากาศบ้านเรานั้นมันร้อนไปหน่อย ด้านนอกเลยไม่มีใครมานั่ง ซึ่งจุดนี้ผมเลยคิดว่ามันทำให้เป็นจุดบอดของทางร้านไปเลย มันเลยทำให้ลูกค้าแน่นร้านต้องรอคิวยาวตลอดเวลา 

การบริการของพนักงานในร้านผมก็ว่าทำได้ไม่ค่อยโอเคเท่าไรครับ ด้วยความที่ลูกค้าเยอะพนักงานก็เลยดูวุ่นวายชุลมุนไปหน่อยทั้งๆที่พนักงานเองก็ไม่ได้น้อย เข้ามานั่งพนักงานเอาเมนูมาวางไว้ให้ แต่ก็หายไปเลยจนต้องกวักมือเรียกมาสั่งออเดอร์ หลังจากสั่งออเดอร์ไปแล้วก็รอไม่นานอาหารก็มาเสิร์ฟครับ

[รสชาติอาหาร/ความคุ้มค่า]
วันนี้ผมมาทานเค้กของทางร้านหลังจากไปจัดเต็มมื้ออื่นมาก่อนหน้านี้แล้ว สั่งเค้กมาสองชิ้นพร้อมกับเครื่องดื่มอีกสองแก้ว ราคาทั้งหมดนี่เกือบห้าร้อยบาท ซึ่งมันก็คงจะอยู่ในระดับที่รับได้ ถ้าเค้กและเครื่องดื่มอร่อยครับ แต่สำหรับวันนี้ผมว่าที่สั่งมาทั้งหมดทุกอย่างนั้นเฉยๆไปหมดทุกอย่างเลยครับ

Thai Tea Mousse Cake (125 บาท)
- เมนูนี้เป็นเค้กชาไทยก้อนสี่เหลี่ยมน่ารัก มีแผ่นช้อกโกแลตชื่อร้านแปะมาให้ด้วยด้านบน ทางร้านเสิร์ฟมาพร้อมกับวิปครีมเล็กๆ รสชาติของเค้กชาไทยนั้นไม่ค่อยโดนเท่าไรครับ คือมันไม่เข้มข้นถึงใจ เวลาทานชาไทยผมมักจะนึกถึงรสชาติเข้มข้นๆ ตัวเค้กนั้นนุ่มใช้ได้ ติดอย่างเดียวตรงรสชาตินี่แหละครับ (2/5)

Banoffee Cake (125 บาท)
- เมนูนี้เป็นเค้กบานอฟฟี่ที่รสชาติพอใช้ได้ครับ ตัวเค้กนุ่มอร่อยด้านในนั้นก็มีทั้งกล้วย ซอสช็อกโกแลต อร่อยกว่าเค้กชาไทยนิดนึง (3/5)
 
Thai Tea (90 บาท)
- เครื่องดื่มของผมเป็นชาไทยเย็น รสชาติของมันจืดสนิท ผสมน้ำมาหรือเปล่าก็ไม่รู้ แต่ที่แน่ๆไม่ค่อยชอบเท่าไรครับ (1/5)

โดยรวมแล้ววันนี้ผมถือว่ายังไม่ประทับใจเท่าไรสำหรับการมาทานที่ร้านวันนี้ครับ ความอร่อยของเค้กนั้นแปรผกผันกับความสวยงามของทางร้านเลย รู้สึกว่าเสียเวลาต่อคิวไปเลยฟรีๆหลายนาทีเลยครับ